
1. Considerații generale:
Potrivit Constituţiei României în Titlul III, Capitolul VI, autoritatea judecătorească este compusă din instanţe judecătoreşti și parchete[footnoteRef:1]. [1:  Constituția României republicată; publicată în Monitorul Oficial al României nr. 767/31.10.2003] 

Astfel, judecătorii, constituiţi în instanţe, sunt independenţi, se supun numai legii și sunt inamovibili.
În același timp, Ministerul Public îşi exercită atribuţiile prin procurori constituiţi în  parchete, care funcţionează pe lângă instanţele de judecată.
Funcțiile de judecători și procurori sunt incompatibile cu orice altă funcţie publică sau privată, cu excepţia funcţiilor didactice din învăţământul superior. 
Garantul independenţei justiţiei este Consiliul Superior al Magistraturii, alcătuit din judecători și procurori, care funcţionează în două secţii distincte și doi reprezentanţi ai societății civile, specialişti în domeniul dreptului. Ministrul Justiției, Procurorul General al Parchetului de pe lângă Înalta Curte de Casaţie și Justiţie din România și Preşedintele Înaltei Curţi de Casaţie şi Justiţie sunt membrii de drept al Consiliului Superior al Magistraturii.
Aşadar, potrivit art. 1 din Legea nr. 303/2004 privind statutul judecătorilor și procurorilor, magistratura este activitatea judiciară desfăşurată de judecători în scopul înfăptuirii justiţiei și de procurori, în scopul apărării intereselor generale ale societății, a ordinii de drept, precum și a drepturilor și libertăţilor cetăţenilor[footnoteRef:2]. [2:  Legea nr. 303/2004, publicată în Monitorul Oficial al României nr. 826/13.09.2005] 

Judecătorii sunt independenţi, se supun numai legii, trebuie să fie imparţiali și au deplină libertate în soluţionarea cauzelor deduse judecății, scopul independenţei acestora garantând fiecărei persoane dreptul fundamental de a fi examinat cazul său în mod echitabil, având la bază doar aplicarea legii.
Procurorii îşi desfăşoară activitatea potrivit principiilor legalităţii, imparţialităţii și al controlului ierarhic, fiind independenţi în dispunerea soluţiilor și bucurându-se de stabilitate (pot fi mutaţi prin transfer, detaşare sau promovare numai cu acordul lor).
Astfel, judecătorii și procurorii sunt obligaţi ca, prin întreaga lor activitate, să asigure supremaţia legii, să respecte drepturile și libertăţile persoanelor, egalitatea lor în fața legii, să asigure un tratament juridic nediscriminatoriu tuturor participanţilor la procedurile judiciare, să respecte Codul deontologic, să participe la formarea profesională continuă.
De asemenea, sunt obligaţi să se abţină de la orice activitate care presupune existența unui conflict între interesele lor și interesul public de înfăptuire a justiţiei sau de apărare a intereselor generale ale societății.

2. Scurtă prezentare a formelor de răspundere a magistraţilor români:

În Titlul IV din legea arătată mai sus se arată în ce constă răspunderea judecătorilor și procurorilor.
Astfel, judecătorii și procurorii răspund civil, disciplinar și penal în condițiile legii. Aceștia pot fi percheziţionaţi, reţinuţi sau arestaţi numai cu încuviinţarea Secţiei pentru judecători sau a Secţiei pentru procurori ale Consiliului Superior al Magistraturii.
Pentru prejudiciile cauzate de către judecători și procurori, prin erorile judiciare, statul răspunde patrimonial, dar nu se înlătură răspunderea judecătorilor și procurorilor dacă aceștia și-au exercitat funcția cu rea-credinţă sau gravă neglijenţă.
Există eroare judiciară în mai multe situaţii, care sunt enumerate în art. 96 din legea menţionată anterior, cum ar fi, spre exemplu, pronunţarea unei hotărâri judecătoreşti definitive în mod evident contrară legii sau situaţiei de fapt.
Persoană vătămată printr-o eroare judiciară se îndreaptă împotriva statului, reprezentat de Ministerul Finanţelor Publice din România, competenţa soluţionării acţiunii revenind tribunalului în circumscripţia unde domiciliază reclamantul.
În termen de două luni de la comunicarea hotărârii definitive, pronunţate în acţiunea persoanei vătămate, Ministerul Finanţelor Publice din România va sesiza Inspecţia Judiciară pentru a verifica dacă eroarea a fost cauzată de judecători sau procurori, ca urmare a exercitării funcţiei cu rea-credinţă sau gravă neglijenţă, iar dacă această sesizare se confirmă, statul va putea exercita acţiune în regres împotriva judecătorului sau procurorului la Secţia civilă a Curții de Apel unde domiciliază magistratul.
Pe de altă parte, există și răspundere disciplinară a judecătorilor și procurorilor, aceștia răspunzând pentru abaterile de la îndatoririle de serviciu, precum și pentru faptele care afectează prestigiul justiţiei. În acest sens, în art. 99 din Legea nr. 303/2004 sunt enumerate 21 de abateri disciplinare, cum ar fi, spre exemplu: desfășurarea de activități publice cu caracter politic; refuzul nejustificat de a îndeplini o îndatorire de serviciu; imixtiunea în activitatea altui judecător sau procuror exercitarea funcţiei cu rea-credinţă sau gravă neglijenţă; încălcarea prevederilor legale referitoare la incompatibilităţi și restricţii etc. 
Întrucât în ţara noastră au existat și există numeroase discuţii cu privire la interpretarea conceptelor de rea-credinţă sau gravă neglijenţă, prin art. 991 din Legea 303/2004 s-a stabilit că, există rea-credinţă atunci când judecătorul sau procurorul încalcă, cu ştiinţă, normele de drept material ori procesual, urmărind sau acceptând vătămarea unei persoane, iar gravă neglijenţă este atunci când judecătorul sau procurorul nesocoteşte, din culpă, în mod grav, neîndoielnic și nescuzabil normele de drept material ori procesual.
Consiliul Superior al Magistraturii poate aplica judecătorilor și procurorilor sancţiuni disciplinare, constând în: avertisment; diminuarea indemnizaţiei de încadrare lunare brute cu până la 25%, pe o perioadă de până la 1 an; mutarea disciplinară pentru o perioadă efectivă de la 1 an la 3 ani la o altă instanţă sau la un alt parchet, chiar de grad imediat inferior; suspendarea din funcţie pe o perioadă de până la 6 luni; retrogradarea în grad profesional și excluderea din magistratură.
Se observă, aşadar, că judecătorii și procurorii români pot răspunde, în condiţiile legii, ca orice cetăţean, dar răspunderea materială, disciplinară sunt specifice acestor profesii, potrivit particularităţilor normelor ce compun legea de organizare a activităţii de justiţie.
Pe de altă parte, legea nu exclude magistraţii pentru a răspunde contravenţional, astfel că, dacă procurorii sau judecătorii comit diverse contravenţii, aceștia răspund potrivit legii, fără a exista vreun privilegiu.
În același timp judecătorii și procurorii răspund civil, în sensul că pot fi acţionaţi în judecată civilă pentru fapte care nu au legătură cu profesia lor, cum ar fi, de exemplu, încălcarea unei obligaţii contractuale prevăzute într-un contract de vânzare-cumpărare.
În practică au existat și există situaţii când magistraţii au răspuns pentru diverse fapte și, cu titlu de exemplu, amintim doar câteva din domeniul abaterilor disciplinare.
Astfel, prin Decizia nr. 62 din 18 mai 2020 a Înaltei Curţi de Casaţie și Justiţie, Completul de 5 judecători, s-a reţinut că este abatere disciplinară fapta unui judecător care a publicat în spaţiul virtual o postare, în cuprinsul căreia s-a exprimat în mod neprincipial, inadecvat statului de drept, punând la îndoială credibilitatea unor instituţii ale statului, folosind un limbaj ce depăşeşte limitele decenţei și limitele impuse de statul funcţiei, fapte ce contravin obligaţiei de rezervă impuse magistraţilor în exercitarea libertăţii de exprimare în considerarea statutului lor.
Instanța a motivat că, ceea ce i se reproşează judecătorului este exprimarea opiniilor personale într-o manieră de natură să încalce statutul funcţiei de magistrat, aşa cum s-a reţinut și în jurisprudenţa CEDO (cauza Morissens contra Belgiei). Pentru această abatere judecătorului i-a fost aplicată sancţiunea disciplinară, constând diminuarea  indemnizaţiei de încadrare brute cu 5% pe o perioadă de două luni.
Într-o altă speţă, prin Decizia nr. 30/03.02.2020 a Înaltei Curţi de Casaţie și Justiţie, Completul de 5 judecători s-a reţinut că, atitudinea contrară standardelor de conduită impuse magistraţilor în relaţiile profesionale constituie abatere disciplinară. Astfel, un procuror a efectuat menţiuni olografe pe actele ce i-au fost repartizate spre soluționare, adresate prim procurorului, folosind un limbaj contrar exigenţelor de respect ce trebuie să guverneze relaţiile dintre magistraţi și colegii lor și o atitudine de contestare a autorităţii ierarhice; a refuzat primirea programării serviciului de permanenţă pe unitate, folosind un limbaj licenţios și expresii ofensatoare la adresa superiorului, toate aceste fapte fiind calificate de instanţă ca abatere disciplinară și fiind sancționate cu avertisment.
În același timp, prin Decizia nr. 214/16.11.2020 a Înaltei Curţi de Casaţie și Justiţie, Completul de 5 judecători, s-a apreciat că absenţa unui judecător nemotivat de la serviciu într-un număr de 33 de situaţii, pe o perioadă de 4 luni, constituie abatere disciplinară, acesta fiind sancţionat cu diminuarea indemnizaţiei de încadrare lunare brute cu 20%, pe o perioadă de 3 luni. 
Într-o altă situație, prin Decizia nr. 68/25.05.2020 a Înaltei Curţi de Casaţie și Justiţie, Completul de 5 judecători,  s-a apreciat că fapta judecătorului care a respins, ca tardiv introdusă, o plângere împotriva unei ordonanţe, prin care s-a dispus o măsură preventivă, plângere depusă în termen, prin intermediul poştei electronice, care a primit însă dată certă, după expirarea termenului legal, nu constituie abaterea disciplinară, constând în exercitarea atribuţiilor cu gravă neglijenţă. Astfel, instanţa a arătat că, interpretarea dată de judecător dispozițiilor legale din speţa avută spre soluționare, împreună cu soluţia pronunţată de judecător, este rezultatul unui raţinament juridic motivat, iar circumstanțele soluţionării dosarului nu evidenţiază o instrumentare cu gravă neglijenţă.
De altfel, printr-o altă decizie, nr. 173/05.10.2020, Înalta Curte de Casaţie și Justiţie, Completul de 5 judecători, a reţinut că neglijenţa gravă trebuie să fie atunci când modalitatea defectuoasă de exercitare a funcţiei are un caracter evident, neîndoielnic, fără justificare și în totală contradicţie cu textele procedurale.
Se poate concluziona, potrivit opiniilor exprimate și de alţi autori români, că magistraţii din România răspund pe deplin și nu beneficiază de niciun fel de imunitate.

